**Eliezer Sherbatov** (hepr. ‏אליעזר שרבטוב‎; s. 9. lokakuuta 1991 Rehovot, Israel) on israelilais-venäläinen, Kanadassa varttunut jääkiekkoilija, joka on vapaa-agentti. Hän on pelipaikaltaan vasen laitahyökkääjä ja laukoo oikealta. Sherbatovin vanhemmat ovat lähtöisin Moskovasta, Venäjältä.

Ura
---

### Seuraura

Sherbatov syntyi Israelissa venäjänjuutalaiseen perheeseen, mutta muutti perheineen Kanadaan, Québecin Lavaliin ollessaan kaksivuotias. Sherbatov pelasi jo 13-vuotiaana miesten pelejä Israelin liigan HC Metullassa kaudella 2004–2005. Kaudella 2005–2006 hän kärsi jalan hermovauriosta. Sherbatov pelasi Metullassa vuoteen 2008 saakka. Kaudella 2008–2009 hän pelasi Québecin paikallista juniorisarjaa Laval-Bourassa Rousseau Sportsin riveissä. Sherbatov voitti tehoilla 29+32=61 joukkueen sisäisen pistepörssin ja sijoittui sarjan pistepörssissä kolmanneksi. Hän voitti kauden päätteeksi sarjan mestaruuden, Telus Cupin. Ikäluokasta koko Kanadan mestaruusturnauksessa Laval voitti pronssia.

Kaudeksi 2009–2010 Sherbatov siirtyi pelaamaan QMJHL-joukkue Montréal Juniorsiin, jossa hän teki 62 runkosarjaottelussa tehot 12+18=30. Kesken toisen QMJHL-kautensa 2010–2011 Sherbatov ja János Hári kaupattiin tammikuussa 2011 Baie-Comeau Drakkariin. Kaudeksi 2011–2012 hän oli siirtymässä belgialaisjoukkue White Caps Turnhoutin riveihin, Alankomaiden pääsarjaan Eredivisiehen. Sherbatov ei ehtinyt edustaa seuraa runkosarjassa, sillä hän siirtyi jo syyskuussa 2011 Ranskan Ligue Magnusissa pelanneen Bisons de Neuilly-sur-Marnen harjoitusrinkiin. Sherbatov sai try-outin päätteeksi kevääseen 2012 ulottuvan sopimuksen.

Kaudeksi 2012–2013 HC Neuilly-sur-Marne putosi Ranskan toiseksi korkeimmalle sarjatasolle FFHG Division 1:een. Hän voitti joukkueen sisäisen piste-, maali- ja syöttöpörssin tehoilla 20+31=51, joilla Sherbatov sijoittui koko sarjan pistepörssissä kuudenneksi Toulouse BHC:n Karl Fournierin jälkeen. Kaudeksi 2013–2014 hän siirtyi Kazakstanin mestaruussarjassa pelaavaan HK Astanaan. Sherbatov oli tehoilla 16+24=40 joukkueen paras syöttäjä ja jakoi sisäisen pistepörssin voiton Ivan Kiseljovin kanssa. Kaudeksi 2014–2015 hän siirtyi Beibarys Atıraw'n joukkueeseen. Kaudella 2015–2016 Sherbatov oli joukkueen paras pistemies ja syöttäjä tehoilla 12+33=45. Hän voitti kevään 2016 pudotuspelien maalipörssin ja sijoittui pistepörssissä toiseksi Rastislav Gašparin jälkeen. Sherbatov voitti myös pudotuspelien tehotilaston lukemalla +8. Hän voitti kauden päätteeksi Kazakstanin-mestaruuden. Sherbatov jakoi myös Atıraw'n sisäisen piste- ja maalipörssin voiton Kazakstan cupissa tehoilla 3+2=5.

Heinäkuussa 2016 Sherbatov siirtyi try-outille KHL:n latvialaisjoukkue Dinamo Riikaan. Hän jäi kuitenkin ilman jatkosopimusta ja palasi kaudeksi 2016–2017 Beibarys Atıraw'n joukkueeseen. Sherbatov voitti joukkueen sisäisen piste- ja syöttöpörssin tehoilla 15+28=43, joilla hän sijoittui Kazakstanin mestaruussarjan pistepörssissä seitsemänneksi. Sherbatov pelasi kauden aikana myös Continental Cupissa. Kauden 2017–2018 alussa, elokuussa 2017 hän teki vuoden mittaisen sopimuksen KHL:n slovakialaisjoukkue HC Slovan Bratislavan kanssa.

### Maajoukkueura

Sherbatov edusti Israelia II-divisioonan MM-kilpailuissa vuosina 2010, 2012 ja 2014 sekä III-divisioonan MM-kilpailuissa vuonna 2011. Hän voitti koko vuoden 2011 turnauksen piste-, maali- ja syöttöpörssin tehoilla 14+12=26 sekä +/--tilaston merkinnällä +22. Sherbatov oli nostamassa Israelia seuraavaksi vuodeksi IIB-divisioonaan ja hänet valittiin turnauksen parhaaksi hyökkääjäksi. Sherbatov tuli turnauksen myötä tunnetuksi myös Internetissä tehdessään läpiajosta näyttävän maalin Kreikkaa vastaan. Hän vei kiekon mailallaan jalkojensa väliin, sinkautti kiekon ilmaan ja laittoi sen maalin kattoon. Vuoden 2012 IIB-divisioonan turnauksessa Sherbatov oli tehoilla 9+5=14 Israelin paras pistemies sekä koko turnauksen kolmanneksi paras maalintekijä ja neljänneksi paras pistemis. Hänet palkittiin Israelin parhaana pelaajana.

Sherbatov on tehnyt Internetissä tunnetun maalin jo aiemmin, sillä hän teki Bulgariassa ilmaveivimaalin vain 13-vuotiaana alle 18-vuotiaiden III-divisioonan MM-kilpailuissa vuonna 2005, jolloin Sherbatov voitti pronssia. Hän edusti Israelin alle 18-vuotiaiden maajoukkuetta myös vuoden 2006 turnauksessa sekä II-divisioonan MM-turnauksessa vuonna 2008.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2004–2005 | HC Metulla | Israel | - | - | - | - | - | - | - | - | - | - | U18d3 | 5 | 4 | 5 | 9 | 4 |
| 2005–2006 |  |  |  |  |  |  |  |  |  |  |  |  | U18d3 | 5 | 6 | 8 | 14 | 8 |
| 2006–2007 | HC Metulla | Israel | - | - | - | - | - | - | - | - | - | - |
| 2007–2008 | HC Metulla | Israel | - | - | - | - | - | - | - | - | - | - | U18d3 | 5 | 2 | 2 | 4 | 8 |
| 2009–2010 | Montréal Juniors | QMJHL | 62 | 12 | 18 | 30 | 12 | 7 | 1 | 3 | 4 | 2 | MMd2 | 5 | 3 | 3 | 6 | 12 |
| 2010–2011 | Montréal Juniors | QMJHL | 37 | 3 | 6 | 9 | 17 | - | - | - | - | - | MMd3 | 4 | 14 | 12 | 26 | 0 |
|  | Baie-Comeau Drakkar | QMJHL | 21 | 3 | 3 | 6 | 0 | - | - | - | - | - |
| 2011–2012 | HC Neuilly-sur-Marne | Ranska | 20 | 5 | 7 | 12 | 12 | - | - | - | - | - | MMd2 B | 5 | 9 | 5 | 14 | 0 |
| 2012–2013 | HC Neuilly-sur-Marne | Ranska I | 25 | 20 | 31 | 51 | 12 | 2 | 0 | 1 | 1 | 2 |
| 2013–2014 | HK Astana | Kazakstan | 51 | 16 | 24 | 40 | 16 | 4 | 0 | 0 | 0 | 12 | MMd2 A | 5 | 3 | 6 | 9 | 2 |
| 2014–2015 | Beibarys Atıraw | Kazakstan | 51 | 5 | 12 | 17 | 44 | 15 | 4 | 1 | 5 | 6 |
| 2015–2016 | Beibarys Atıraw | Kazakstan | 53 | 12 | 33 | 45 | 24 | 15 | 6 | 4 | 10 | 4 |
| 2016–2017 | Beibarys Atıraw | Kazakstan | 46 | 15 | 28 | 43 | 22 | 2 | 0 | 1 | 1 | 0 |
| 2017-2018 | HC Slovan Bratislava | KHL | 35 | 1 | 3 | 4 | 33 | - | - | - | - | - |
| 4 kautta | yhteensä | Kazakstan | 201 | 48 | 97 | 145 | 106 | 36 | 10 | 6 | 16 | 22 |
| 1 kausi | yhteensä | Ranska | 20 | 5 | 7 | 12 | 12 | - | - | - | - | - |

Lähteet
-------

* Eliezer Sherbatov The Internet Hockey Databasessa (englanniksi)
* Eliezer Sherbatov *Elite Prospects*. Everysport Media Group AB.  (englanniksi)

### Viitteet

1. ↑  Merk, Martin: Eli Sherbatov profile - Ели Шербатов Профиль *Eurohockey.com*. European Ice Hockey Online AB & eSports.cz s.r.o. Viitattu 26.8.2017. (englanniksi)
2. 1 2 3  Israel’s poster boy  25.4.2017. IIHF. Viitattu 26.8.2017. (englanniksi)
3. ↑  Eliezer Sherbatov at eliteprospects.com *www.eliteprospects.com*. Viitattu 12.7.2023. (englanniksi)
4. 1 2 3 4 5 6 7  Eliezer Sherbatov *Elite Prospects*. Everysport Media Group AB.  (englanniksi)
5. 1 2  Q & A ('Q' Moment) With Montreal Junior Eliezer Sherbatov *evenstrength.com*.  9.7.2010. Even Strength Hockey. Viitattu 23.2.2012. (englanniksi)
6. ↑  Di Pietro, Alex: Sherbatov a Montréal Junior *thesuburnbannews.ca*.  9.7.2010. The Suburban Newspaper.  Arkistoitu 10.1.2013.  (englanniksi)
7. ↑  SHERBATOV AND HARI FIND NEW HOMES IN THE Q *hockeypoints.blogspot.com*.  15.1.2011. HockeyPoints. Viitattu 23.2.2012. (englanniksi)
8. ↑  Branchu, Marc: Neuilly-sur-Marne - Amiens (match amical) *passionhockey.com*.  4.9.2011. Hockey Archives.  Arkistoitu 24.9.2015. Viitattu 23.2.2012. (ranskaksi)
9. ↑  Sherbatov moves to Astana *balticsportsagency.com*.  21.6.2013. Baltic Sports Agency.  Arkistoitu 23.9.2015. Viitattu 20.10.2013. (englanniksi)
10. ↑  26-vuotiaan NHL-järkäleen 18 miljoonan dollarin sopimus ostettiin ulos – siirtyy kiekkoilemaan KHL:ään *suomikiekko.com*.  25.8.2017. Nordic Sport Media. Viitattu 26.8.2017.
11. ↑  Piekseekö tämä MM-maali jo Granlundin ilmaveivinkin? Katso! *is.fi*.  15.7.2011. Sanoma Media Finland. Viitattu 23.2.2012.
12. ↑  Jääkiekon mutasarjan MM-kisoissa käsittämätön maali *iltalehti.fi*.  15.7.2011. Alma Media Suomi Oy. Viitattu 23.2.2012.
13. ↑  13-vuotias teki nuorten MM-kisoissa samanlaisen ilmaveivin kuin Granlund! *iltalehti.fi*.  21.7.2011. Alma Media Suomi Oy. Viitattu 23.2.2012.